Bǐ ngáwódan ǹnə́məná məbún Moab, olág wóé, məbún ai engúŋ dzíé, dzə́dzāā ǹkɔ́bɔ wóé. 7Ńdɔ̄ hḿ étɔ̄á dzī, Moab á tam yón Moab, bə́ tam yón bɔ́ bə́bēn bə́sə. Ású məkali mə́ ékɔ̌g wɔ̂n yā Kir Harɛseth, bâtad nyiá ńtada. 8Amú məfúb yā Heshbôn mâman dzɔɔlan, tɔ wɔ̂n yǎ Sivma, á məyɔg mə́ kadəgə kpě bə̄dzōē məyɔŋ azíg á mə̄fúb; mə́ kələ kwí á Yazér, mâkə mádīmi zěn á ńkōd ńnam, á miǹtəm mivɔ́g mí daŋa máŋ ! 9Ńdɔ̄ hḿ māyón étətəg dzí, fǔfulu ai Yazér, mayón mə̄fúb mə́ wɔ̂n yā Sivma. Mawadan mínā ai bibə́gē byáma, ǎ Heshbôn mína Eléalé, amú áyēngá miǹtag ású mə́kwé bídí á man yǎ. 10Miǹtag mə́bóg mí man yǎ á məvɛ̌l miǹkǒl; á mə̄fúb mə́ wɔ̂n təge ai bikígá, təge ai biá. Təgě fə ai é wɔ̂n bámyad á bimyad, miǹtag mí nə ǹdzáŋán. 11Ńdɔ̄ hḿ ǹnə́m wâfōŋan ma âbum anə́ miǹsaŋ mí mvɛ́d ású Moab, ású Kir Hɛrɛs. 12Bâyi yén anə́ Moab a wú ńdzǔg naa á bɛd á bītīé bí yób bíé, á kə kogolan á tə́mpɛl woé; təge ai ewónda !